VDSS sodba Psp 543/2016
Sodna praksa Višjega delovnega in socialnega sodišča, 2017-02-23

Edo Škrabec (preds.), Jože Cepec (poroč.), Elizabeta Šajn Dolenc

denarna socialna pomoč - evidenca brezposelnih oseb

Prvostopenjsko sodišče je zaradi spora, ki se je nanašal na prenehanje vodenja tožnice v evidenci brezposelnih oseb, postopek do pravnomočne odločitve o tej zadevi prekinilo in ga nadaljevalo, ko je bilo predhodno vprašanje za sam spor pravnomočno razrešeno. S pravnomočno sodbo je bilo odločeno, da se tožnica preneha voditi v evidenci brezposelnih oseb, vendar ne že z dnem 1. 10. 2012, temveč šele z dnem dokončnostjo odločbe, to je z dnem 23. 9. 2013. Tožnica tako od 1. 10. 2013 ni upravičena do denarne socialne pomoči. Ker je bil edini razlog ravnanja tožene stranke za razveljavitev odločb Centra za socialno delo ravno dejstvo, da tožnica ni prijavljena v evidenci brezposelnih oseb, je prvostopenjsko sodišče pravilno zaključilo, da je bila tožnica do 1. 10. 2013 upravičena do denarne socialne pomoči. Tako ni dolžna vrniti prejetih zneskov denarne socialne pomoči za mesece julij 2013, avgust 2013 in za september 2013 ter je v posledici tega do 1. 10. 2013 upravičena do pravice do plačila prispevkov za obvezno zdravstveno zavarovanje in do kritja razlike do polne vrednosti zdravstvenih storitev.

I. Pritožbi se delno ugodi in se sodba sodišča prve stopnje v I. točki izreka spremeni tako, da se črtata drugi in četrti odstavek.

II. V preostalem se pritožba zavrne in v nespremenjenem delu potrdi sodba sodišča prve stopnje.

III. Tožena stranka je dolžna povrniti tožnici stroške pritožbe v znesku 100,43 EUR v roku 8 dni, po prejemu te sodbe, po tem roku z zakonskimi zamudnimi obrestmi.

1. Prvostopenjsko sodišče je odpravilo odločbo tožene stranke št. ... z dne 27. 5. 2014, v odločbi št. ... z dne 9. 10. 2013 pa datum 1. 7. 2013 v prvem odstavku izreka nadomestila z datumom 1. 10. 2013 (prvi odstavek I. točke izreka). Drugi odstavek izreka je spremenilo tako, da se glasi: Tožnica od 1. 10. 2013 dalje ni upravičena do denarne socialne pomoči (drugi odstavek I. točke izreka), tretji odstavek izreka je črtalo (tretji odstavek I. točke izreka). Sedmi odstavek pa spremenilo tako, da se ta glasi: Tožnica oziroma družina od 1. 10. 2013 dalje ni upravičena do kritja razlike do polne vrednosti zdravstvenih storitev (četrti odstavek I. točke izreka) ter razsodilo, da v preostalem ostane odločba z dne 9. 10. 2013 nespremenjena (peti odstavek I. točke izreka). Zavrnilo je tožbeni zahtevek, da se odpravita odločbi toženca št. ... z dne 19. 6. 2014 in št. ... z dne 19. 11. 2013, razen  v delu v katerem je bila tožnici priznana pravica do denarne socialne pomoči od 1. 12. 2013 dalje in pravica do plačila prispevkov za obvezno zdravstveno zavarovanje za čas od 1. 12. 2013 dalje (II. točka izreka) in sklenilo, da je toženka dolžna tožnici povrniti stroške postopka v višini 426,62 EUR v roku 8 dni z zakonskimi zamudnimi obrestmi, ki začnejo teči prvi dan po poteku roka za izpolnitev do plačila, ter jih nakazati na račun Delovnega in socialnega sodišča v Ljubljani, št. 011-006370501417, sklic na št. 436/2014 (III. točka izreka).

2. Sodišče je štelo, da tožnica tožencu ni dolžna vrniti prejetih zneskov denarne socialne pomoči za mesec julij, avgust in september 2013, tožnica pa nima pravice do denarne socialne pomoči tudi za mesec oktober in november 2013. Sodišče ni poseglo v odločbo toženca glede tega, da je tožnica v decembru 2012 prejemala denarno socialno pomoč, saj se tožnica zoper ta del odločbe ni pritoževala, ter je v tem delu odločba pravnomočna. Sodišče je tako delno ugodilo tožbenemu zahtevku, ki se nanaša na odločbo z dne 27. 5. 2014 v povezavi z odločbo z dne 9. 10. 2014 in sicer je odločbo z dne 27. 5. 2014 odpravilo, z odločbo z dne 9. 10. 2014 pa spremenilo tako, da je datum 1. 7. 2013 v prvem odstavku izrekla zamenjalo z datumom 1. 10. 2013. Upoštevaje dokončnost odločbe o prenehanju vodenja v evidenci je odločbo z dne 24. 6. 2013 razveljavilo šele z dnem 1. 10. 2013 in drugi odstavek spremenilo tako, da je razsodilo, da tožnica od 1. 10. 2013 dalje ni upravičena do denarne socialne pomoči in ne že od 1. 7. 2013 kot je bilo odločeno z odločbo z dne 9. 10. 2013. Spremenilo je tudi sedmi odstavek, tako da je razsodilo, da tožnica oziroma družina od 1. 10. 2013 dalje ni upravičena do kritja razlike do polne vrednosti zdravstvenih storitev in ne že od 1. 7. 2013, v preostalem je ostala odločbo z dne 9. 10. 2013 nespremenjena.

3. Pritožuje se tožnica zoper I. točko izreka sodbe, meni da se sodba v izpodbijanem delu ne da preizkusiti, saj je izrek nejasen in nerazumljiv. Navaja, da je s prvostopenjskimi odločbami CSD razveljavil svoje predhodne odločbe, s katerima je tožnici priznal pravico do denarne socialne pomoči in hkrati zahteval vračilo slednje, tudi za julij, avgust in september 2013 in je v zvezi s tem tožnica s tožbenim zahtevkom zahtevala, da se odločbe tožene stranke z dne 27. 5. 2014 in odločba Centra za socialno delo A. z dne 9. 10. 2013 v celoti odpravita oziroma podredno, da se razveljavita ter da tožnica ni dolžna toženi stranki vrniti denarno socialno pomoč za mesec julij, avgust in september 2013, ter da se odločbi tožene stranke z dne 19. 6. 2014 in 19. 11. 2013 odpravita, razen v delu v katerem je tožnici priznana pravica do denarne socialne pomoči od 1. 12. 2013 dalje in pravica do plačila prispevkov za obvezno zdravstveno zavarovanje za čas od 1. 12. 2013 dalje oziroma podrejeno, da se odločbi z dne 19. 6. 2014 in z dne 19. 11. 2013 spremenita tako, da se odločba CSD z dne 9. 10. 2013 razveljavi z dnem 1. 10. 2013 in da je do denarne socialne pomoči tožnica upravičena za čas od 1. 10. 2013 do 31. 12. 2013 in za isto obdobje tudi do pravice do plačila prispevkov za obvezno zdravstveno zavarovanje ter do kritja razlike do polne vrednosti storitev. Meni, da sodišče o tako postavljenem tožbenem zahtevku ni odločilo in ni presojalo pravilnosti in zakonitosti odločb tožene stranke. Tožeči stranki je nerazumljiva odločitev sodišča, da tožnica ni upravičena do denarne socialne pomoči od 1. 10. 2013 dalje in od tega datuma tudi ne do kritja razlike do polne vrednosti zdravstvenih storitev, pri čemer konec teh omejitev za tožnico sodišče ni postavilo in je tako sodišče dejansko odločilo mimo tožbenega zahtevka, ter tožnici jemlje pravico do socialne pomoči in polne vrednosti zdravstvenih storitev za neskončno dobo po 1. 10. 2013, kar pa ni bil namen tožbenega zahtevka. Sodišče bi kvečjemu lahko zaključilo glede na postavljen tožbeni zahtevek, da tožnici ne pripada socialna denarna pomoč za oktober in november ne pa, da ji ne pripada za čas od 1. 10. 2013 dalje. Kljub temu, da je tožnica izrecno navedla, da ne izpodbija odločbe CSD z dne 19. 11. 2013 v delu, ki se nanaša na december 2013, saj je odločba v tem delu zanjo ugodna. Smiselno enako pritožba navaja tudi za izrek v točki II. izpodbijane odločbe. Tožnica prav tako meni, da je sodišče napačno ocenilo odstotek uspeha tožnice v postopku. Tožnica je v postopku v celoti uspela. Glede odločanja o ostalih zadevah (II. točka izreka) niso nastali nobeni dodatni stroški. Priglaša pritožbene stroške.

5. Pritožbeno sodišče je opravilo preizkus izpodbijane sodbe v obsegu pritožbenih navedb in kakor to določa drugi odstavek 350. člena Zakona o pravdnem postopku (Ur. l. RS, št. 26/99 s spremembami, ZPP). Po opravljenem preizkusu pritožbeno sodišče ugotavlja, da je izrek v drugem in četrtem odstavku I. točke izreka v nasprotju s samo obrazložitvijo izpodbijane sodbe. Pritožbeno sodišče je navedeno kršitev odpravilo, tako da je drugi in četrti odstavek I. točke izreka izpodbijane sodbe črtalo. V preostalem pritožba ni utemeljena in jo je pritožbeno sodišče zavrnilo in v nespremenjenem delu potrdilo sodbo sodišča prve stopnje, kakor bo pojasnjeno v nadaljevanju.

6. V predmetni zadevi se spor nanaša na vprašanje upravičenosti tožnice do denarne socialne pomoči in v posledici tega tudi do pravice tožnice do plačila prispevkov za obvezno zdravstveno zavarovanje in pravice do kritja razlike do polne vrednosti zdravstvenih storitev. V zvezi s tem je Center za socialno delo A. dne 24.

6. 2013 izdal odločbo, da je tožnica od 1. 7. 2013 do 31. 12. 2013 upravičena do denarne socialne pomoči v višini 183,09 EUR mesečno in za enako obdobje je tožnica upravičena do pravice do plačila prispevka za obvezno zdravstveno zavarovanje in do kritja razlike do polne vrednosti zdravstvenih storitev. Dne 9. 10. 2013 je isti CSD po uradni dolžnosti izdal odločbo s katero je odločbo z dne 24. 6. 2013 razveljavil z dnem 1. 7. 2013 in odločil, da tožnica ni upravičena do denarne socialne pomoči, ter da je neupravičeno prejeta javna sredstva za mesec julij, avgust in september dolžna vrniti v roku 30 dni. Za čas od 1. 7. 2013 do 31. 12. 2013 je upravičena do pravice do plačila prispevkov za obvezno zdravstveno zavarovanje, ni pa upravičena do pravice do kritja razlike do polne vrednosti zdravstvenih storitev. Navedena odločitev je bila sprejeta, ker tožnica ni bila prijavljena pri pristojnem organu za zaposlovanje in vpisana v evidenco iskalcev zaposlitve. Z odločbo z dne 19. 11. 2013 je CSD A. po uradni dolžnosti razveljavil prej citirano lastno odločbo z dne 9. 10. 2013 z dnem 1. 12. 2013 ter odločil, da je tožnica upravičena do denarne socialne pomoči v višini 185,65 EUR mesečno za mesec december 2013 in za isto obdobje upravičena do pravice do plačila prispevka za obvezno zdravstveno zavarovanje in do kritja razlike do polne vrednosti zdravstvenih storitev. Pritožbeni organ, Ministrstvo B. je pritožbo tožnice zoper zadnje citirano odločbo zavrnil s svojo odločbo z dne 19. 6. 2014.

7. Prvostopenjsko sodišče je zaradi spora, ki se je nanašal na prenehanje vodenja tožnice v evidenci brezposelnih oseb, postopek do pravnomočne odločitve o tej zadevi prekinilo in ga nadaljevalo, ko je bilo predhodno vprašanje za sam spor pravnomočno razrešeno s sodbo Višjega delovnega in socialnega sodišča opr. št. Psp 444/2015 z dne 21. 1. 2016. S pravnomočno sodbo je bilo odločeno, da se tožnica preneha voditi v evidenci brezposelnih oseb, vendar ne že z dnem 1. 10. 2012 temveč šele z dnem dokončnostjo odločbe to je z dnem 23. 9. 2013. Tožnica tako od 1. 10. 2013 ni upravičena do denarne socialne pomoči.

8. Ker je bil edini razlog ravnanja tožene stranke za razveljavitev odločbe Centra za socialno delo A. z dne 24. 6. 2013 ravno navedeno dejstvo, da tožnica ni prijavljena v evidenci brezposelnih oseb in enako velja za odločitev Centra za socialno delo A. glede odločbe z dne 19. 11. 2013, s katero je bila razveljavljena odločba Centra za socialno delo A. z dne 9. 10. 2013 je prvostopenjsko sodišče pravilno zaključilo, da je bila tožnica do 1. 10. 2013 upravičena do denarne socialne pomoči. Tako ni dolžna prejetih zneskov denarne socialne pomoči za mesec julij 2013 v višini 183,09 EUR, za avgust 2013 v višini 185,65 EUR in za september 2013 v višini 185,65 EUR vrniti in je v posledici tega do 1. 10. 2013 upravičena do pravice do plačila prispevkov  za obvezno zdravstveno zavarovanje in do kritja razlike do polne vrednosti zdravstvenih storitev. V posledici tega je sodišče pravilno zavrnilo tožbenih zahtevek tožnice na odpravo odločbe Centra za socialno delo A. z dne 19. 11. 2013 in dokončne odločbe z dne 19. 6. 2014 razen v delu, v katerem je bila tožnici priznana pravica do denarne socialne pomoči, pravica do plačila prispevkov za obvezno zdravstveno zavarovanje ter pravica do kritja razlik do polne vrednosti zdravstvenih storitev za mesec december 2013, saj tožnica v tem delu odločitve ni izpodbijala.

9. Upoštevajoč navedeno je tako drugi odstavek I. točke izreka in četrti odstavek točke I. izreka izpodbijane sodbe, da tožnica od 1. 10. 2013 dalje ni upravičena do denarne socialne pomoči v nasprotju s to odločitvijo in v nasprotju z obrazložitvijo odločitve prvostopenjskega sodišča. V tem obsegu je pritožbeno sodišče poseglo v izrek, tako da je navedena odstavka črtalo. Že s spremembo datuma 1. 7. 2013 v I. točki izreka odločbe Centra za socialno delo A. z dne 9. 10. 2013 in nadomestitev tega z datumom 1. 10. 2013 pomeni, da je tožnica do navedenega datuma bila do vtoževanih pravic upravičena. Po drugi strani pa to tudi pomeni, da tožnica do vtoževanih pravic za mesec oktober in november 2013 ni upravičena. Ker je bil črtan tretji odstavek izreka odločbe z dne 9. 10. 2013 tožnica ni dolžna vrniti prejeta javna sredstva za mesec julij, avgust in september 2013 v že navedeni višini.

10. Pritožbene navedbe glede stroškov postopka, da sodišče uspeh v pravdi ni pravilno ovrednotilo niso upravičene. Tožnica je v pravdi deloma uspela, ne pa v celoti. Tožnica je uspela v tem, da ni dolžna vrniti prejetih javnih sredstev za mesece julij, avgust in september 2013, ni pa uspela v tem, da je upravičena do denarne socialne pomoči za oktober in november 2013 in za isto obdobje do pravice do plačila prispevkov za obvezno zdravstveno zavarovanje in do plačila kritja razlik do polne vrednosti zdravil. Ob upoštevanju navedenega je ocena uspeha v višini 60 % primerna.

11. Tožnica je v pritožbenem postopku delno uspela in sicer tako, da je pritožbeno sodišče pritožbi ugodilo glede tega, da je črtalo nedoločeno opredelitev, da tožnica od 1. 10. 2013 dalje ni upravičena do denarne socialne pomoči oziroma do kritja razlike do polne vrednosti zdravstvenih storitev, saj je navedena omejitev že vsebovana s spremembo datuma v odločbi z dne 9. 10. 2013. Tožnica je v pritožbi tako uspela le v manjši meri, ni uspela glede ostalega dela izpodbijane I. točke prvostopenjske sodbe, ne glede izreka v točki II. izpodbijane sodbe, niti glede stroškov postopka pred sodiščem prve stopnje. Pritožbeno sodišče šteje, da je njen uspeh v pravdi 30 %. Stroški postopka so bili odmerjeni v skladu z Zakonom o odvetniški tarifi (Ur. l. RS, št. 67/08, ZOdvT) in upoštevajoč 154. in 155. člen ZPP. Pri tem znaša nagrada za pritožbo 254,40 EUR, materialni stroški po pavšalu 20,00 EUR, kar skupaj z 22 % DDV znaša 334,76 EUR oz. 30 % tega 100,43 EUR.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.